《送廷宾先生分教璚台》
明代·陈繗

萍水相逢便眼青，又看离别出都城。北来圣主恩新沐，南去先生道已行。

红落吴江枫叶冷，碧连秦树桂花清。悬知桃李花开处，一道春风直至琼。

作者简介：陈繗，琼山人。明孝宗弘治六年（一四九三年）进士，翰林院检讨。有《唾馀集》。事见清道光《广东通志》卷六八。陈繗诗，以民国二十四年海南书局印《海南丛书》第五集《唾馀集》为底本。